《送董亿朝奉》
宋代·李复

北游汗漫遗玄珠，烟愁雾泣啼芙蕖。
兴来便脱上方屐，归去重修繁露书。
一梦百年依幻宅，五湖千里御风舆。
家山芋栗应常熟，坐看朝三戏众狙。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。